**З А П И С Н И К**

од 2-рата **итна** седница на Советот на Општина Прилеп, одржана на 01.11.2021 година во салата на Општина Прилеп, со почеток во 12,15 часот

Седницата ја отвори и со неа раководеше претседателот на Советот на Општина Прилеп, Дејан Проданоски.

Почитувани членови на Советот!

Ја отворам втората **итна** седница на Советот на Општина Прилеп и констатирам дека, од вкупно 27 членови на Советот, на седницата присуствуваат 26 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина - Прилеп, како и претставниците на средствата за јавно информирање.

За дневен ред на оваа седница, ги предлагам следните

прашања:

**Д Н Е В Е Н Р Е Д**

1. Предлог-Решение за верификација на мандат на член на Советот на Општина Прилеп.
2. Предлог-Решение за избор на Комисија за одбележување значајни настани, личности и празници.
3. Предлог-Решение за формирање Комисија за финансирање, Буџет и локален економски развој.
4. Предлог-Решение за формирање Комисија за урбанизам, комунални дејности и заштита на животната средина.
5. Предлог-Решение за формирање Комисија за општествени дејности и права на децата.
6. Предлог-Решение за формирање Комисија за Статут и прописи.
7. Предлог-Решение за формирање Комисија за елементарни непогоди.
8. Предлог-Решение за формирање Комисија за месна самоуправа.
9. Предлог-Решение за формирање Комисијата за родова еднаквост.
10. Предлог-Решение за именување членови на Советот кои учествуваат при склучувањето на бракови во Прилеп и МК Плетвар, МК Тројаци и МК Старо Лагово.
11. Предлог-Решение за именување членови на Советот кои учествуваат при склучувањето на бракови во МК Витолиште, МК Дуње, МК Тополчани и МК Канатларци.
12. Предлог-Решение за именување членови на Советот кои учествуваат при склучувањето на бракови во МК Мало Коњари.
13. Предлог-Решение за формирање Комисија за изработка на Програма за работа на Советот на Општина Прилеп за мандат 2021-2025 година.

Сакам да Ве информирам дека согласно член 43 од Деловникот за работа, претседателот на Совет во итни ситуации може да свика седница за рок покус од 7 дена, кога се работи за одредено прашање во дневниот ред, а истото е од итен карактер.

Итноста на оваа седница е потребата од формирање на работните тела на Советот, особено Комисија за одбележување значајни настани, личности и празници која уште денес после завршување на седницата на Совет треба формално правно да ја разгледа веќе донесената Одлука за доделување на награди и признанија по повод „3-ти Ноември” - Денот на ослободувањето на Прилеп од 14.10.2021 година. Сите знаеме дека свечената седница на Совет е на 3-ти Ноември, па поради тоа сметам дека итноста на оваа седница е оправдана.

Да ја запазиме процедурата каде согласно член 45 од Деловникот за работа на Совет, најпрвин се одлучува за итност без претрес и расправа па затоа оправданоста за итност ја ставам на гласање.

Кој е “за” оправданоста на итноста на оваа 2-ра седница на Совет?

Кој е “против”, кој е”воздржан”?

24 членови на Советот гласаа „за” и 2„против„.

Констатирам дека итноста е оправдана.

**МЕТОДИЈА КОСТОСКИ:**

Барам збор процедурално.

**ДЕЈАН ПРОДАНОСКИ:**

Повели, процедурално. Во кој дел е прекршена процедурава само да видиме.

Ве молам само кратка пауза. Седниците на Совет без донесена одлука нема да биде дозволено да бидат снимани, освен, само од овластени представници на медиуми. Затоа ве молам да ги повлечите камерите, давам 3 минути пауза дури да се затвори случајов. Одлука нема донесено за јавност, односно за снимање на седниците. Кога ќе се формализира одлуката, тоа ни е ветено дека како Совет ќе го сработиме, ама дури не се донесе одлука мора да ги почитуваме правилата кои што се и досега воспоставени, да се повлечи камерата. За редот и дисциплината е задолжен претседателот на Совет и затоа барам да се отстрани камерата од седницата. Не е регулирано, ама и не ви е дадено дозвола за да снимате и затоа нема да се снима. Пауза 5 минути. Повели Александар, пред да ја дадам паузава уште едно процедурално.

**АЛЕКСАНДАР КИТАНОСКИ:**

Во интерес на процедурата една мала забелешка ако може да ја искористиме.

Почитуван претседател на Совет, почитувани советници согласно Деловникот за работа и Статутот на Општина Прилеп мислам дека на оваа седница прва точка треба да биде усвојување на записникот од претходната седница. Барам записникот да ни биде поделен во печатена форма и истиот да го разгледаме и усвоиме на оваа седница. Ви благодарам.

(Дискусија од место не се разбира)

**ДЕЈАН ПРОДАНОСКИ:**

Вака сега ви кажав дека апаратот треба да се тргне овде од просторијата и затоа ја дадов паузата. Инаку по однос на вашето процедурално барање за збор, ќе ви биде испочитувано и затоа е дадена оваа пауза.

Ај вака да ја искористиме паузава додека не го испечатат записникот од службата, паузата ќе потрае 15 до 20 минути и бидете тука додека го донесат, барем на една пауза да биде.

(После паузата)

**ДЕЈАН ПРОДАНОСКИ:**

Да продолжиме со рабoта, баравте Костоски процедурално, повелете. И ве молам носете маски заради почитување на мерките.

**МЕТОДИЈА КОСТОСКИ:**

Почитувани колеги,

Вака прво да прашам каде е вашето предизборно ветување за пренос во живо од седниците. Не е испочитувано, не е за друго, туку да знам кај да се пулам во која камера мислам. И бараме да ни се достави на увид Одлуката за забрането снимање, ако таква некоја постои воопшто. Потоа исто така имам забелешки треба да се направи разлика помеѓу редовна седница, вонредна седница и итна седница. Во самата порака за закажување на седницава никаде не беше назначено дека станува збор за итна седница, па и јас не ја гледам итноста од сето ова на гласање на комисии што од напред се договорени во некое штабче од вашите партии. Сега се повикувам на член 58 од Деловникот за работа на Советот на Општината и барам друг пат да не ми го ускратувате приоритетното право на говор за да предложам одлагање на расправа затоа што ви укажувам на спорни предлози. Добро записникот од претходната седница го донесовте малку со задоцнување, а останатите материјали три дена пред почетокот на седницата не беа донесени. Сега видете мандатите ни почнаа со големи пропусти. Имавме неколку забелешки на претходната седница околу начинот на избор на членови на комисии, работата на комисиите и начинот на избор на претседател на Советот, но ете не сакавме да се наруши моментот на свеченост, па затоа и не реагиравме тогаш, но еве денес ви укажуваме дека член 9 и член 13 не се правилно спроведени затоа што сомнителен е начинот на кој се верифицирани мандатите. Еве да прашам на кој од вас.... на кој начин вие го утврдивте мојот идентитет и на другите присутни овде? Дали вие на било кој овде од нас му побаравте важечка лична карта или слично? Со тоа мандатите не можат да бидат верификувани. Затоа бараме на сите овде присутни да ни се издадат акредитации со наша фотографија, име и презиме, од која партија доаѓаме, заедно со име на коалицијата која ја има и тоа да ни бидат готови и предадени веќе на наредната седница. Вака се чувствувам како да одам на некоја забава, а не како да одам на работа. Сега да прашам околу закажувањето на седницата, кој ја закажа оваа седница и зошто не е испочитуван рокот од минимум 7 дена пред денот на одржување на седницата со тоа што на самата покана што ни стигна на имаил не беше спомнато дека станува збор за итна седница. И ве молам следен пат да биде назначено за каква седница станува збор итна, вонредна, редовна. Кој е записничар исто, дали овде има моментално записничар? Пошто и тоа ме интересира. Зошто не е јавно именуван пред почетокот на седницата, па ние да знаеме со кого имаме работа. Со тоа што ми го ускративте приоритетното право на збор и дозволивте да се наруши редоследот, барам сето ова да влезе во записник. Кои се членови на Кандидационата комисија и кој ги предложил? И мислам сега во записникот тоа можеме да го прочитаме. Само мораме да побараме пауза од дестина минути за да го прочитаме записникот што стварно не е фер за време на седницата да ни го донесете на увид. Ни треба време за да го прочитаме, затоа и наредиот записник го очекуваме минимум пред почетокот на седницата. Исто бараме стенограф ако користите или записник со бројот на гласови „за“, „против“ или „воздржани“ за овој предлог, точно за оваа комисија што ја напоменав и член 15 од Деловниког гласи: „Кандидат за претседател на Советот предлага Кандидационата комисија“. Кои се членови на Комисијата? Досега брзо не ни беше јасно, сега прочитавме дека имало таква во записникот и бараме да ни се соопштат по име и презиме. Добро ќе ги прочитаме тука не е проблем. На кратко уште да напоменам, дали комисијата го предложи претседателот на Советот или неко од советниците го предложи? И ако не го предложила Кандидационата комисија, тогаш имаме претседател на Совет кој не е избран според Деловник. Оваа постапка бараме да се врати од почеток и да напомениме затоа што некој ни кажа дека сте имале некои практики во минатото. Да ви напоменам да заборавите на лошите пракси и практики од минатото и да се држите според законите и Деловникот. Сега уште на кратко да резимираме. Сега за сега дел од документи меѓу кои и записник од претходната седница што не ни е доставен минимум 3 дена пред одржување на седницата, не ги знаеме членовите кои се на Кандидационата комисија, имаме претседател на Совет што е неделовнички избран, според нас. Нашите идентитети сеуште никој ги нема проверено и сето ова се случува на седница што е неосновано закажана затоа што не се испочитувани роковите од минимум 7 дена пред одржувањето. По што ќе мора веднаш одложена или прекината заедно со записник во кој што ќе биде назначено дека сите одлуки, кои беа, се или ќе бидат донесени, се во спротивност со Деловникот, Статутот и Законот за локална самоуправа. Во спротивно ќе имаме и вие ќе имате проблем околу кредибилноста на ова тело, претседателот и сите комисии. Од самиот старт не сум задоволен од тоа како се одвиваат работите и барам една поголема ангажираност од сите вас. Благодарам.

**ДЕЈАН ПРОДАНОСКИ:**

Ви благодарам. По однос на овие прашања кои што ги отворивте, сметам дека работата е завршена затоа што и вие самите учествувавте во работата и бевте членови на таа комисија, која што ја спомнувате, имавте право на глас и си го испочитувавте, односно ви беше дозволено да си гласате по вашето убедување вака како што е согласно Деловникот за работа. И од тука не гледам дека процедурата е некаде прекршена. Сите бевте присутни, ја следевте работата на Конститутивната седница. Тогаш немавте забелешки и мислам дека сега после завршување на таа седница да се бара забелешки е неосновано. По однос на записникот заради итноста на оваа седница, еве ги образложив причините кои се за итноста и гласавме по тоа прашање е заради третоноемвриските награди и затоа така испадна. И досега имаме еден записничар кој што како човек му е потребно време за да го сработи сето тоа, со тоа што се случувало, а се случуваше пред неколку дена. И испочитувано е ова, не сте во право. Беа испратени поканите, односно Решението за свикување на оваа итна седница. Беше испратено во петокот што значи дека 3 дена имало простор за разгледување. Од тука не гледам дека вашите забелешки се основани и дали тоа е претседателот избран или не е избран, си гласавме на претходната седница. Сметам дека треба да продолжиме понатаму со седницата. Повели. А на процедурално нема простор за реплика и контра реплика. Немате право за реплика, процедурален збор зедовте, нема право за реплика.

**ИВАН ЈОВАНОСКИ:**

Почитувани колеги, претседателе, другари и другарки,

Јас ќе бидам краток, јасен и концизен. Значи седницава треба да се отвори со прво приоритетно изгласување на точките од мината седница од минатиот дневен ред. А дневниот ред на минатата седница го немавме затоа што денеска го добвме записникот на предходната конститутивна седница. Деловников е толку јасен и концизен што мене ми е јасно дали овде постои некое стручно тело да реагира да крене рака, впрочем Деловникот е прекршен. Значи незнам дали се работи за нестручност или за незаинтересираност или е се со умисла овдека, не ми е јасно мене. На првата седница секој од нас потпиша свечена изјава. Јас би ја нарекол народски, јас би ја нарекол како заклетва пред народот дека како народни присталици ќе го почитуваме законот на Советот и се друго. Али уште непркнат Советов стартуваме втора седница со прекршен Деловник. Или со други зборови плукнавте на ова што го потпишавте сега или уште еднаш го излагавте народов, значи нема, не гледам јас разлика меѓу едни или други. Овдека пак продолжува истата прикаска со старите пракси што ги имале порано. Старите пракси значи можеме да му речеме шетај дека имаме Деловник, имаме закони, овдека имаме Статут и по Деловник, Статут и по закони треба да се водиме, а не по стари пракси како било по 90-тата, по 92-ра или незнам кога. Член 43 од Деловникот став 1 – Решението за свикување седница на Совет, часот, местото, одржувањето на седницата се објавува најдоцна 7 дена пред одржување на седницава. Предлогот....

**ДЕЈАН ПРОДАНОСКИ:**

Веќе го кажавте ова.

**ИВАН ЈОВАНОСКИ:**

Да, ќе се надоврзам. Колку дена бевме прво ние како советници обавестени за ова седница, петок, сабота, недела, понеделник, 4 дена со се овој да го земиме. Став 2: „Предлогот на дневен ред, материјалите по прашањата што се предмет на расправа се доставуваат на членовите најдоцна 3 дена пред ...

**ДЕЈАН ПРОДАНОСКИ:**

Пред почетоков на седницава гласавме за итност на седницава и неосновано е сега да ми го читате Деловнкот овде за работа.

**ИВАН ЈОВАНОСКИ:**

Седницата не беше најавена овдека како итна, не беше најавена како итна и со оглед на тоа што не беше најавена како итна, може да се деси голем дел од присутните да не се во можност да присуствуваат, не беше најавена како итна.

**ДЕЈАН ПРОДАНОСКИ:**

Ако не беше итна тогаш зошто гласавме по однос на итноста? И изгласавме.

**ИВАН ЈОВАНОСКИ:**

Итност јас гледам само во Комисијава за одбележување на настани и свечености, тоа е 3-ти Ноември значи е и сфатливо, а можеше да биде на дневен ред и да биде свикана седницава како итна и да се формира таа комисија затоа што ете треба да помине третоноемвриска награда. Е сега во... со оглед на тоа што ќе се почека уште 3 – 4 дена за составување на комисииве, на некого нешто му менува? Тогаш поочигледно е дека на некого му се брза. Член 43 особено го трга за јазик член 123 став 1 од Деловникот за работа на Советот каде што е потенцирано дека седниците на Советот се јавни. Под седници јавни нигде не е најавено, нигде не е потенцирано дали е јавна со физичко присуство, дали е со аудио снимка, дали е со видео снимка, така да под седниците се јавни, се подразбира седниците се јавни и ништо друго.

**ДЕЈАН ПРОДАНОСКИ:**

Јавни се и испочитувана е јавноста.

**ИВАН ЈОВАНОСКИ:**

Само да завршам кратко став 4 од истиот член: „заинтересираните граѓани, кои можат да присуствуваат на седнцата на Советот, по претходно одобрение од претседателот.“ Мене ми е прашањево како и на кој начин заинтересираните граѓани, ќе побараат ете одобрение од претседателот на Совет, кога самиве советници бевме известени само 3 дена пред одржување на седницава што не е итна е далеку од итна, не е објавено јавно ни на гласило на Општина Прилеп на VEB страна, значи нигде не е јавно објавена значи на кој начин граѓаните би биле информирани дека оваа седница е јавна.

**ДЕЈАН ПРОДАНОСКИ:**

Како дојдоа граѓаниве сега што се присутни во салава ако не знаеле?

**ИВАН ЈОВАНОСКИ:**

Па најверојатно како што ги викнав јас, еве од другарчиња.

**МАРИЈА МАРКОСКА – ТРАЈАНОСКА:**

Тие не се пријавија во службите за организирање на седница.

**ИВАН ЈОВАНОСКИ:**

Не се пријавија. Прашањево е кога може да се пријават, кога нема време кога да се пријават и нема време кога претседателот на Совет да одлучи овој може, овој не може.

**ДЕЈАН ПРОДАНОСКИ:**

Ај ве молам сега. Завршивме мислам ја исцрпивте темава.

**ИВАН ЈОВАНОСКИ:**

Не завршивме значи, не само да завршам, има 10 минути.

**ДЕЈАН ПРОДАНОСКИ:**

Ама процедурално не е 10 минути.

**ИВАН ЈОВАНОСКИ:**

Транспарентност беше еден од најголемите лампиони што се китевте и вие и вие во ова предизборие. Овдека нема ни т од транспарентност. Од старт, од почеток нема ни т од транспарентност овдека. За доброто на општината, за доброто на граѓаните во Прилеп не смее да се дешава ова понатаму, мора да се работи деловнички, значи мора јавното да биде јавно, мора тајното да биде тајно. Со оглед на тоа што е седницава јавна, а не е итна овдека е искршен член 43. Е сега не ни е поентава кочење на Советот, а уште помалце кочење на Советот што би ја кочел работава на градоначалникот. Само сакаме правно деловнички да се тера секоја седница. Ние овие работи што се испрекршени овде ќе си ги тераме до крај колку што ќе успееме незнам, зависи колку владее правово во нашава држава. Бараме одложување на сегашнава седница поради прекршување на член 43 повторно закажување со истиот член. Во спротивно сите одлуки донесени на денешнава седница тие нема да произведат никакво право. А ако и сметам дека е приоритетно и итно од Комисијава за одбележување свечени настани, тоа јас немам ништо против да се стави денеска на дневен ред, али само тоа, другите работи се далеку од итни. Благодарам.

**ДЕЈАН ПРОДАНОСКИ:**

Продолжуваме со работа.

Пред да го утврдиме дневниот ред, записникот од првата конститутивна седница го ставам на гласање.

Кој е "за" усвојување на записникот од првата конститутивна седница? Молам да крене рака.

Кој е "против", кој е"воздржан"?

24 членови на Советот гласаа „за и 2„против".

Констатирам дека со 24 гласови „за“ и 2 „против", записникот од првата конститутивна седница е усвоен.

Процедурално предлагам точките за формирање на постојаните и повремените комисии да се разгледуваат заедно, додека пак усвојувањето да биде поединечно.

Дали има предлог за измена или дополнување на дневниот ред?

Бидејќи никој не се јавува за збор, предлагам да преминеме на гласање.

Кој е "за" усвојување на дневниот ред?

Кој е "против", кој е"воздржан"?

24 членови на советот гласаа „за“ и 2 „против".

Констатирам дека со 24 гласови „за“ и 2 „против", дневниот ред е усвоен.

По **ПРВАТА** точка од дневниоит ред: - Решение за верификација на мандат на член на Советот на Општина Прилеп, Согласно Деловникот за работа на Советот, одложената верификација на мандатот, Советот ја врши на првата наредна седница врз основа на Извештајот на Општинската изборна комисија, а по предлог на Комисијата за мандатни прашања, избори и именувања.

Го молам претседателот на Комисијата за мандатни прашања избори и именување да го поднесе Извештајот со Предлогот.

**БИЛЈАНА КУЗМАНОСКА:**

Почитуван поретседател на Совет, почитувани колеги советници, почитувани гости,

Комисијата за мандатни прашања, избори и именувања на Советот на Општина Прилеп, денес со почеток во 11,40 часот во зелената сала на Општина Прилеп, одржа седница со следниот предлог на дневен ред: - Предлог - Решение за верификација на мандат на член на Советот на Општина Прилеп. Комисијата за мандатни прашања, избор и именување, ги разгледа точкоте на дневен ред и по истите одлучи по однос на првата точка од дневниот ред: - Предлог - Решение за верификација на мандат на член на Советот на Општина Прилеп,Согласно член 12 од Деловникот за работа по утврдувањето на идентитетот на членот на Советот, не утврди одредени несогласувања на доставеното уверение со известувањето на Општинската изборна комисија, па спрема тоа на Советот му предлага да го верификува мандатот на Никола Златески, член на Советот, ви благодарам.

**ДЕЈАН ПРОДАНОСКИ:**

Ги молам членовите на Советот, да се изјаснат по овој предлог.

Кој е "за" предлогот, молам да крене рака.

Кој е "против", кој е "воздржан"?

24 членови на Советот гласаа „за“и 2 „воздржани“.

Констатирам декасо 24 гласови "за" и 2 „воздржани“, мандатот на членот на Советот е верифициран.

Го повикувам Никола Златески на своето место да ја потпише свечената изјава.

(Никола Златески ја потпиша свечената изјава).

По **ВТОРАТА, ТРЕТАТА, ЧЕТВРТАТА, ПЕТТАТА, ШЕСТАТА, СЕДМАТА ОСМАТА, ДЕВЕТТАТА, ДЕСЕТТТАТА, ЕДИНАЕСЕТТАТА, ДВАНАЕСЕТТАТА и ТРИНАЕСЕТТАТА** точка од усвоениот дневен ред: - Решение за избор на Комисија за одбележување значајни настани, личности и празници;

- Решение за формирање Комисија за финансирање, Буџет и локален економски развој;

-Решение за формирање Комисија за урбанизам, комунални дејности и заштита на животната средина;

-Решение за формирање Комисија за општествени дејности и права на децата;

-Решение за формирање Комисија за Статут и прописи;

-Решение за формирање Комисија за елементарни непогоди;

-Решение за формирање Комисија за месна самоуправа;

-Решение за формирање Комисијата за родова еднаквост;

-Решение за именување членови на Советот кои учествуваат при склучувањето на бракови во Прилеп и МК Плетвар, МК Тројаци и МК Старо Лагово;

-Решение за именување членови на Советот кои учествуваат при склучувањето на бракови во МК Витолиште, МК Дуње, МК Тополчани и МК Канатларци;

-Решение за именување членови на Советот кои учествуваат при склучувањето на бракови во МК Мало Коњари; и

-Решение за формирање Комисија за изработка на Програма за работа на Советот на Општина Прилеп за мандат 2017-2021 година, кои се однесуваат на формирање на постојаните и повремените комисии при Советот на Општина Прилеп, пред да отворам претрес ја повикувам г-ѓа Билјана Кузманоска претседател на Комисијата за мандатни прашања избор и именување да го поднесе Извештајот од Комисијата во целост, а гласањето ќе биде поединечно.

**БИЛЈАНА КУЗМАНОСКА:**

Комисијата за мандатни прашања, избори и именување на Советот на Општина Прилеп, денес со почеток во 11,40 часот во зелената сала на Општина Прилеп, одржа седница со точките од дневниот ред и со 4 гласови „за“ и со 1 „воздржан“ беа усвоени предлозите за членови во постојаните и повремените комисии и на членовите на Советот им предлага.

За членови на Комисија за одбележување значајни настани, личности и празници, да бидат именувани:

* Игор Николоски за претседател,
* Киро Николоски за член,
* Стефани Стојаноска за член,
* Никола Златески за член, и
* Ивона Кузмановиќ за член.

За членови на Комисијата за финансирање, Буџет и локален економски развој, да бидат именувани:

* Ирена Стерјовска – Локвенец, за претседател,
* Александра Свајќароска, за член,
* Трајче Ржаникоски, за член,
* Дарко Андреески, за член, и
* Александар Китаноски, за член.

За членови на Комисијата за урбанизам, комунални дејности и заштита на животната средина, да бидат именувани:

* Зоран Јанкулоски, за претседател,
* Никола Златески, за член,
* Диме Бозоски, за член,
* Никола Мариноски, за член, и
* Методија Костоски, за член.

За членови на Комисијата за општествени дејности и правата на децата, да бидат именувани:

* Кире Јоноски, за претседател,
* Игор Николоски, за член,
* Билјана Кузманоска, за член,
* Хилда Белеска, за член, и
* Анита Ристеска, за член.

За членови на Комисијата за Статут и прописи, да бидат именувани:

* Дарко Андреески, за претседател,
* Игор Николоски, за член,
* Јулијана Силјаноска, за член,
* Дарко Герамитчиоски, за член, и
* Марија Симоноска, за член.

За членови на Комисијата за елементарни непогоди да бидат именувани:

* Никола Златески, за претседател,
* Зоран Јанкулоски, за член,
* Киро Николоски, за член,
* Александар Ѓорѓиоски, за член, и
* Денис Мустафоски, за член.

За членови на Комисијата за месна самоуправа, да бидат именувани:

* Трајче Ржаникоски, за претседател,
* Дарко Андреески, за член,
* Хилда Белеска, за член,
* Иван Јованоски, за член, и
* Денис Мустафоски, за член.

За членови на Комисијата за родова еднаквост, да бидат именувани:

* Александра Свајќароска, за претседател,
* Ирена Стерјовска – Локвенец, за член,
* Билјана Кузманоска, за член,
* Стефани Стојаноска, за член,
* Јулијана Силјаноска, за член.
* Хилда Белеска, за член,
* Моника Грашеска - Илиеска, за член,
* Јулијана Цекоска, за член,
* Анита Ристеска, за член,
* Ивона Кузмановиќ, за член,
* Марија Симоноска, за член,
* Никола Златески, за член,
* Методија Костоски, за член, и
* Денис Мустафоски, за член.

За членови на Советот кои учествуваат при склучувањето на бракови во Прилеп и МК Плетвар, МК Тројаци и МК Старо Лагово, да бидат именувани:

* Стефани Стојаноска,
* Билјана Кузманоска,
* Јулијана Цекоска, и
* Александар Ѓорѓиоски.

За членови на Советот кои учествуваат при склучувањето на бракови во МК Витолиште, МК Дуње, МК Тополчани и МК Канатларци, да бидат именувани:

* Зоран Јанкулоски, и
* Трајче Ржаникоски.

За членови на Советот кои учествуваат при склучувањето на бракови во МК Мало Коњари, да бидат именувани:

* Александра Свајќароска и
* Игор Николоски.

За членови на Комисијта за изработка на Програма за работа на Советот на Општина Прилеп за мандат 2017-2021 година, да бидат именувани:

* Дејан Проданоски, за претседател,
* Трајче Ржаникоски, за член,
* Билјана Кузманоска, за член,
* Марија Симоноска, за член, и
* Методија Костоски, за член.

Ви благодарам.

**ДЕЈАН ПРОДАНОСКИ:**

Ви благодарам. Процедурално повели.

**ДАРКО ГЕРАМИТЧИОСКИ:**

Почитуван претседател на Советот, почитувани советници, почитувани присутни.

Жалам што моето прво обраќање од оваа говорница уште на првата седница приморан сум да упатам критики за организацијата на Советот и да укажам на повреди на Деловникот за работа и Статутот на Општината. Со вашиот предлог за распределба на местата во Советот од политичките партии, кои партиципираат во истиот, редлагате во комисиите со состав 4 + 1. Распределбата на комисиските членови да биде 4 членови од редовите на ВМРО – ДПМНЕ и коалицијата и 1 член од СДСМ и коалицијата, освен во комисиите за елементарни непогоди и за месна самоуправа во кои по 1 член им нудите на советниците од Левица, како и во Комисијата за присуство на членови од Советот при склучување на бракови во Прилеп, како и месните канцеларии Плетвар, Тројаци и Старо Лагово, каде единствено сте ја испочитувале пропорционалноста на партиципирање на членови од политичките партии и сте предложиле 2 члена од редовите на СДСМ и коалицијата. Во натамошните преговори за распределба на комисиските места при изборот предност и давате на политичка партија со двајца советници пред политичката партија со 10 советнички места. Во член 44, став 3 од Статутот на Општината е наведено дека политичките партии, кои партиципираат во Советот на Општината ќе бидат пропорционално застапени во вкупниот број на членови на сите комисии. Имајќи ја во предвид цитираната одредба, доколку математички се пресмета пропорционалноста на застапеноста на 27 советници од политички партии со по 15, 10 и 2 представници, произлегува дека СДСМ и коалицијата во комисиите 4 + 1, треба да добие 2 члена, а ВМРО – ДПМНЕ и коалицијата по 3 члена. Во тој смисол при распределбата на комисиските места водејќи се по начелото на пропорционалност, редоследот на правото на избор на членовите во комисиите треба да биде сразмерно на бројот на членови на политичките партии во Советот. Па на тој начин партијата со само 2 советнички места, своите места во комисиите треба да ги бара во договор со двете поголеми политички партии т.е советнички групи, односно да чека на последните слободни места. Се надевам дека ќе го почитувате и добронамерно ќе го примите моето укажување и дека нема да го погазите она што го кажавте од пред само неколку дена од истава говорница, а тоа е дека ќе работите согласно позитивните законски прописи, Статутот на Општината и Деловникот за работа. Ви благодарам.

**ДЕЈАН ПРОДАНОСКИ:**

Ви благодарам. На процедурално нема реплика.

Почитувани советници, отварам претрес по точките на дневен ред. Кој сака збор молам да се јави?

Повелете г-дине Јованоски, имате право на збор.

**ИВАН ЈОВАНОСКИ:**

Па почитувани присутни другари и другарки, а ние значи како 2 члена Левица со 2 члена во Советов не бараме ништо што не ни следува.

**ДЕЈАН ПРОДАНОСКИ:**

Ве молам во вашата дискусија да се држите на точките на дневен ред, а тоа е донесување на решенија за формирање на комисии како работни тела на Советот и комисии, кои што функционираат во Советот.

**ИВАН ЈОВАНОСКИ:**

На крајот тоа ми е поентата. Значи пропорционално ако ги разделиме 27 советнчки места, 13 комисии, 27 делено на 13 е 2, помножено по бројот на членови на мандатот на партијата, во случајов сме двајца, значи ни следуваат 4 комисии со ... тоа е чисто, значи не сме ние обесправени, ниту се жалам дека сме обесправени, само сакав да потенцирам дека колегите од СДСМ се жалаа дека нас ни биле дадени некој си приоритети фазла од нив. Тоа не е моето само сакав да кажам дека пропорционално сме застапени од наша страна е таман. Благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Бидејќи никој не се јавува за збор ги молам членовите на Советот,да се изјаснат.

Кој е "за" усвојување на Решение за избор на Комисија за одбележување значајни настани, личности и празници?

Кој е "против", кој е "воздржан"?

17 членови на Советот гласаа „за“ и 10 „воздржан“.

Констатирам дека со 17 гласови "за" и 10 гласови "воздржан",

Решението е усвоено.

Кој е "за" усвојување на Решение за формирање Комисија за финансирање, буџет и локален економски развој?

Кој е "против", кој е "воздржан"?

15 членови на Советот гласаа „за“, 2 „против“ и 10 „воздржан“.

Констатирам дека со 15 гласови "за", 2 „против“ и 10 гласови "воздржан", Решението е усвоено.

Кој е "за" усвојување на Решение за формирање Комисија за урбанизам, комунални дејности и заштита на животната средина?

Кој е "против", кој е "воздржан"?

15 членови на Советот гласаа „за“ и 12 „воздржан“.

Констатирам дека со 15 гласови "за" и 12 "воздржан", Решението е усвоено.

Кој е "за" усвојување на Решение за формирање Комисија за општествени дејности и правата на децата?

Кој е "против", кој е "воздржан"?

15 членови на Советот гласаа „за“ и 12 „воздржан“.

Констатирам дека со 15 гласови "за" и 12 "воздржан", Решението е усвоено.

Кој е "за" усвојување на Решение за формирање Комисија за статут и прописи?

Кој е "против", кој е "воздржан"?

15 членови на Советот гласаа „за“ и 12 „воздржан“.

Констатирам дека со 15 гласови "за" и со 12 гласови "воздржан", решението е усвоено.

Кој е "за" усвојување на Решение за формирање Комисија за елементарни непогоди?

Кој е "против", кој е "воздржан"?

15 членови на Советот гласаа „за“ и 12 „воздржан“.

Констатирам дека со 15 гласови "за" и 12 "воздржан", Решението е усвоено.

Кој е "за" усвојување на Решение за формирање Комисија за месна самоуправа?

Кој е "против", кој е "воздржан"?

15 членови на Советот гласаа „за“ 1 „против“ и 11 „воздржан“.

Констатирам дека со 15 гласови "за" и 1 „против“ и 11 гласови "воздржан", Решението е усвоено.

Кој е "за" усвојување на Решение за формирање Комисијата за родова еднаквост?

Кој е "против", кој е "воздржан"?

17 членови на Советот гласаа „за“и 10 „воздржан“.

Констатирам дека со 17 гласови "за" и 10 гласови "воздржан", Решението е усвоено.

Кој е "за" усвојување на Решение за именување членови на Советот кои учествуваат при склучувањето на бракови во Прилеп и МК Плетвар, МК Тројаци и МК Старо Лагово?

Кој е "против", кој е "воздржан"?

15 членови на Советот гласаа „за“и 12 „воздржан“.

Констатирам дека со 15 гласови "за" и 12 гласови "воздржан", Решението е усвоено.

Кој е "за" усвојување на Решение за именување членови на Советот кои учествуваат при склучувањето на бракови во МК Витолиште, МК Дуње, МК Тополчани и МК Канатларци?

Кој е "против", кој е "воздржан"?

15 членови на Советот гласаа „за“и 12 „воздржан“.

Констатирам дека со 15 гласови "за" и 12 гласови "воздржан", Решението е усвоено.

Кој е "за" усвојување на Решение за именување членови на Советот кои учествуваат при склучувањето на бракови во МК Мало Коњари?

Кој е "против", кој е "воздржан"?

15 членови на Советот гласаа „за“и 12 „воздржан“.

Констатирам дека со 15 гласови "за" и 12 гласови "воздржан", Решението е усвоено.

Кој е "за" усвојување на Решение за формирање Комисија за изработка на Програма за работа на Советот на Општина Прилеп за мандат 2021-2025 година?

Кој е "против", кој е "воздржан"?

15 членови на Советот гласаа „за“и 12 „воздржан“.

Констатирам дека со 15 гласови "за" и 12 гласови "воздржан", Решението е усвоено.

Повелете.

**ИГОР НИКОЛОСКИ:**

Почитуван претседател почитувани присутни сакам да ве информирам заради итноста на постапката како претседател на Комисијата за одбележување на значајни настани, личности и празници, состанокот го свикувам веднаш по завршувањето на оваа седница во зелена сала. Благодарам.

**ДЕЈАН ПРОДАНОСКИ:**

Благодарам. Од причини што точките на дневен ред се исцрпени, констатирам дека втората седница е завршена. Ви благодарам. Имајте убав ден.

По исцрпувањето на дневниот ред, седницата заврши во 12,24 часот.

Број 09 - 2512/1 ПРЕТСЕДАТЕЛ

01.11.2021 година на Советот на Општина Прилеп

П р и л е п Дејан Проданоски

СТЕНОГРАФ

Горица Чатлеска